**লালন** (১৭ অক্টোবর ১৭৭৪ – ১৭ অক্টোবর ১৮৯০) ছিলেন বহুমুখী প্রতিভার অধিকারী একজন বাঙালি; যিনি **ফকির লালন**, **লালন সাঁই**, **লালন শাহ**, **মহাত্মা লালন** ইত্যাদি নামেও পরিচিত। তিনি একাধারে একজন আধ্যাত্মিক ফকির সাধক, মানবতাবাদী, সমাজ সংস্কারক এবং দার্শনিক। তিনি অসংখ্য গানের গীতিকার, সুরকার ও গায়ক ছিলেন। লালনকে বাউল গানের অগ্রদূতদের অন্যতম একজন হিসেবে বিবেচনা করা হয় এবং তার গান উনিশ শতকে বেশ জনপ্রিয়তা অর্জন করে।

লালন ছিলেন একজন মানবতাবাদী সাধক। যিনি ধর্ম, বর্ণ, গোত্রসহ সকল প্রকার জাতিগত বিভেদ থেকে সরে এসে মানবতাকে সর্বোচ্চ স্থান দিয়েছিলেন। অসাম্প্রদায়িক এই মনোভাব থেকেই তিনি তার গান রচনা করেছেন। তার গান ও দর্শন যুগে যুগে প্রভাবিত করেছে রবীন্দ্রনাথ ঠাকুর, কাজী নজরুল ও অ্যালেন গিন্সবার্গের মতো বহু খ্যাতনামা কবি, সাহিত্যিক, দার্শনিক, বুদ্ধিজীবীসহ অসংখ্য মানুষকে। তার গানগুলো যুগে যুগে বহু সঙ্গীতশিল্পীর কণ্ঠে লালনের এই গানসমূহ উচ্চারিত হয়েছে। গান্ধীরও ২৫ বছর আগে, ভারত উপমহাদেশে সর্বপ্রথম, তাকে ‘মহাত্মা’ উপাধি দেয়া হয়েছিল।

নন্দলাল বসুর আঁকা লালনের এই কাল্পনিক চিত্রই সাধারণ মানুষের কাছে অধিক জনপ্রিয়তা লাভ করেছে।

জীবনী
-----

> 
> সব লোকে কয় লালন কি জাত সংসারে।  
> লালন বলে জাতের কি রূপ  
> দেখলাম না এই নজরে।।  
>   
> 
> কেউ মালায় কেউ তসবি গলায়,  
> তাইতে যে জাত ভিন্ন বলায়।  
> যাওয়া কিম্বা আসার বেলায়,  
> জাতের চিহ্ন রয় কার রে।।
> 
> 
> 

— লালন, আত্মতত্ত্ব

লালনের জীবন সম্পর্কে বিশদ কোনো বিবরণ পাওয়া যায় না। তার সবচেয়ে অবিকৃত তথ্যসূত্র তার নিজের রচিত ২৮৮টি গান। কিন্তু লালনের কোনো গানে তার জীবন সম্পর্কে কোনো তথ্য তিনি রেখে যাননি, তবে কয়েকটি গানে তিনি নিজেকে "লালন ফকির" হিসাবে আখ্যায়িত করেছেন। তার মৃত্যুর পনেরো দিন পর কুষ্টিয়া থেকে প্রকাশিত *হিতকরী* পত্রিকার সম্পাদকীয় নিবন্ধে বলা হয়, "ইহার জীবনী লিখিবার কোন উপকরণ পাওয়া কঠিন। নিজে কিছু বলিতেন না। শিষ্যরা তাঁহার নিষেধক্রমে বা অজ্ঞতাবশত কিছুই বলিতে পারে না।"

লালনের জন্ম কোথায় তা নিয়ে বিতর্ক রয়েছে। লালন নিজে কখনো তা প্রকাশ করেননি। কিছু সূত্রে পাওয়া যায় লালন ১৭৭৪ খ্রিস্টাব্দে তৎকালীন অবিভক্ত বাংলার (বর্তমান বাংলাদেশের) ঝিনাইদহ জেলার হরিণাকুন্ডু উপজেলার হারিশপুর গ্রামে জন্মগ্রহণ করেন। কোনো কোনো লালন গবেষক মনে করেন, লালন কুষ্টিয়ার কুমারখালী থানার চাপড়া ইউনিয়নের অন্তর্গত ভাড়ারা গ্রামে জন্মেছিলেন। এই মতের সাথেও অনেকে দ্বিমত পোষণ করেন। বাংলা ১৩৪৮ সালের আষাঢ় মাসে প্রকাশিত *মাসিক মোহম্মদী* পত্রিকায় এক প্রবন্ধে লালনের জন্ম যশোর জেলার ফুলবাড়ি গ্রামে বলে উল্লেখ করা হয়। একসূত্র থেকে জানা যায়, তার পিতার নাম কাজী দরীবুল্লাহ্ দেওয়ান। পিতামহের নাম কাজী গোলাম কাদির ও মাতার নাম আমিনা খাতুন। কাজী তাদের বংশগত উপাধি। গবেষকদের ধারণা, লালন শাহের আরো দুই ভাই ছিলেন। আলম শাহ্ ও কলম শাহ্। আলম শাহ্ কলকাতা শ্রমিকের কাজ করেন। আরেক তথ্য থেকে জানা যায়, তারা চার ভাই: আলম শাহ্, কলম শাহ্, চলম শাহ্ ও লালন শাহ্। চলম শাহ নামে ভাই ছিল না বলে মনে করা হলেও মলম শাহ্ নামে আরেক ভাই ছিলেন। ছিয়াত্তরের মন্বন্তরে আলম ও মলম মৃত্যুমুখে পতিত হন। লালন ফকির জীবকা জন্য হরিশপুরের দক্ষিণ পাড়ার ইনু কাজীর বাড়ি আশ্রয় নেন।

*হিতকরী* পত্রিকায় প্রকাশিত সংবাদ নিবন্ধে বলা হয়েছে, লালন তরুণ বয়সে একবার তীর্থভ্রমণে বের হয়ে পথিমধ্যে গুটিবসন্ত রোগে আক্রান্ত হন। তখন তার সাথীরা তাকে মৃত ভেবে পরিত্যাগ করে যার যার গন্তব্যে চলে যায়। কালিগঙ্গা নদীতে ভেসে আসা মুমূর্ষু লালনকে উদ্ধার করেন মলম শাহ। মলম শাহ ও তার স্ত্রী মতিজান তাকে বাড়িতে নিয়ে সেবা-শুশ্রূষা দিয়ে সুস্থ করে তোলেন। এরপর লালন তার কাছে দীক্ষিত হন এবং কুষ্টিয়ার ছেউড়িয়াতে স্ত্রী ও শিষ্যসহ বসবাস শুরু করেন। গুটিবসন্ত রোগে একটি চোখ হারান লালন। ছেউড়িয়াতে তিনি দার্শনিক গায়ক সিরাজ সাঁইয়ের সাক্ষাতে আসেন এবং তার দ্বারা প্রভাবিত হন।

এছাড়া লালন সংসারী ছিলেন বলে জানা যায়। তার সামান্য কিছু জমি ও ঘরবাড়ি ছিল। লালন অশ্বারোহণে দক্ষ ছিলেন এবং বৃদ্ধ বয়সে অশ্বারোহণের মাধ্যমে বিভিন্ন স্থানে যেতেন।

### ধর্ম বিশ্বাস

> 
> জাত গেল জাত গেল বলে  
> একি আজব কারখানা  
> সত্য কাজে কেউ নয় রাজি  
> সব দেখি তা না না না।  
> - - - - - - - - - - -  
> - - - - - -   
> গোপনে যে বেশ্যার ভাত খায়  
> তাতে ধর্মের কী ক্ষতি হয়  
> লালন বলে জাত কারে কয়  
> এই ভ্রমও তো গেল না।
> 
> 
> 

— লালন, ধর্মতত্ত্ব

লালনের ধর্মবিশ্বাস নিয়ে গবেষকদের মাঝে যথেষ্ট মতভেদ রয়েছে, যা তার জীবদ্দশায়ও বিদ্যমান ছিল। তার মৃত্যুর পর প্রকাশিত *প্রবাসী* পত্রিকার *মহাত্মা লালন* নিবন্ধে প্রথম লালন জীবনী রচয়িতা বসন্ত কুমার পাল বলেছেন, "সাঁইজি হিন্দু কি মুসলমান, এ কথা আমিও স্থির বলিতে অক্ষম।" বিভিন্ন সূত্র থেকে জানা যায় লালনের জীবদ্দশায় তাকে কোনো ধরনের ধর্মীয় রীতি-নীতি পালন করতেও দেখা যায়নি। লালনের কোনো প্রাতিষ্ঠানিক শিক্ষা ছিল না। নিজ সাধনাবলে তিনি হিন্দুধর্ম এবং ইসলামধর্ম উভয় শাস্ত্র সম্পর্কে জ্ঞান লাভ করেন। তার রচিত গানে এর পরিচয় পাওয়া যায়। প্রবাসী পত্রিকার নিবন্ধে বলা হয়, লালনের সকল ধর্মের লোকের সাথেই সুসম্পর্ক ছিল। মুসলমানদের সাথে তার সুসম্পর্কের কারণে অনেকে তাকে মুসলমান বলে মনে করতেন। আবার বৈষ্ণবধর্মের আলোচনা করতে দেখে হিন্দুরা তাকে বৈষ্ণব মনে করতেন। প্রকৃতপক্ষে লালন ছিলেন মানবতাবাদী এবং তিনি ধর্ম, জাত, কূল, বর্ণ, লিঙ্গ ইত্যাদি অনুসারে মানুষের ভেদাভেদ বিশ্বাস করতেন না।

বাংলা ১৩৪৮ সালের আষাঢ় মাসে প্রকাশিত *মাসিক মোহম্মদী* পত্রিকায় এক প্রবন্ধে লালনের জন্ম মুসলিম পরিবারে বলে উল্লেখ করা হয়। আবার ভিন্ন তথ্যসূত্রে তার জন্ম হিন্দু পরিবারে বলে উল্লেখ করা হয়।

লালনের ধর্মবিশ্বাস সম্পর্কে ঔপন্যাসিক সুনীল গঙ্গোপাধ্যায় বলেছেন,

|  |  |  |
| --- | --- | --- |
| "| লালন ধার্মিক ছিলেন, কিন্তু কোনো বিশেষ ধর্মের রীতিনীতি পালনে আগ্রহী ছিলেন না। সব ধর্মের বন্ধন ছিন্ন করে মানবতাকে সর্বোচ্চ স্থান দিয়েছিলেন জীবনে | "|

লালনের পরিচয় দিতে গিয়ে সুধীর চক্রবর্তী লিখেছেন,

> কাঙাল হরিনাথ তাঁকে জানতেন, মীর মশাররফ চিনতেন, ঠাকুরদের হাউসবোটে যাতায়াত ছিল, লেখক জলধর সেন বা অক্ষয় কুমার মৈত্রেয় তাঁকে সামনাসামনি দেখেছেন কতবার, গান শুনেছেন, তবু জানতে পারেননি লালনের জাতপরিচয়, বংশধারা বা ধর্ম।
> 
> 

একটি গানে লালনের প্রশ্ন:

> এমন সমাজ কবে গো সৃজন হবে।  
> 
> যেদিন হিন্দু মুসলমান বৌদ্ধ খ্রিস্টান  
> 
>  জাতি গোত্র নাহি রবে। 
> 
> 

কিছু লালন অনুসারী যেমন মন্টু শাহের মতে, তিনি হিন্দু বা মুসলমান কোনোটিই ছিলেন না বরং তিনি ছিলেন *ওহেদানিয়াত* নামক একটি নতুন ধর্মীয় মতবাদের অনুসারী। *ওহেদানিয়াতের* মাঝে বৌদ্ধধর্ম এবং বৈষ্ণব ধর্মের সহজিয়া মতবাদ, সুফিবাদসহ আরও অনেক ধর্মীয় মতবাদ বিদ্যমান। লালনের অনেক অনুসারী লালনের গানসমূহকে এই আধ্যাত্মিক মতবাদের *কালাম* বলে অভিহিত করে থাকে।

লালনের আখড়া, যেখানে বর্তমানে তার মাজার অবস্থিত
লালন মূলত অসাম্প্রদায়িক ও মানবধর্মে বিশ্বাসী ছিলেন।

### লালনের আখড়া

লালন কুষ্টিয়ার কুমারখালি উপজেলার ছেউড়িয়াতে একটি আখড়া তৈরি করেন, যেখানে তিনি তার শিষ্যদের নীতি ও আধ্যাত্মিক শিক্ষা দিতেন। তার শিষ্যরা তাকে "সাঁই" বলে সম্বোধন করতেন। তিনি প্রতি শীতকালে আখড়ায় একটি ভান্ডারা (মহোৎসব) আয়োজন করতেন। যেখানে সহস্রাধিক শিষ্য ও সম্প্রদায়ের লোক একত্রিত হতেন এবং সেখানে সংগীত ও আলোচনা হত। চট্টগ্রাম, রংপুর, যশোর এবং পশ্চিমে অনেক দূর পর্যন্ত বাংলার ভিন্ন ভিন্ন স্থানে বহুসংখ্যক লোক লালন ফকিরের শিষ্য ছিলেন; শোনা যায় তার শিষ্যের সংখ্যা প্রায় দশ হাজারের বেশি ছিল।

### শিষ্যদের কথা

লালনের শিষ্যের মধ্যে অন্যতম ছিলেন পাঞ্জু শাহ, ভোলাই শাহ, মলম শাহ, শীতল শাহ, মনিরুদ্দিন, যাদের কাছ থেকে রবীন্দ্রনাথ ঠাকুর সংস্কৃতি ও লোকায়ত ধর্মের সম্পর্কে জানেন। লালন সাঁইজির সঙ্গে তার উত্তরাধিকার সম্পর্ক–লতিকার পর্যায়ক্রমটা এই রকম: ফকির লালন শাহ, ভোলাই শাহ, কোকিল শাহ, লবান শাহ ওরফে আব্দুর রব শাহ, তারপরই ফকির নহির শাহ। আব্দুর রব শাহর প্রধান খলিফা ফকির নহির একাধারে আধ্যাত্মিক গুরু, ভাবসংগীতের শিক্ষক এবং সংগীত সংগ্রাহক।

### ঠাকুর পরিবারের সাথে সম্পর্ক

লালনের সমাধি
কলকাতার জোড়াসাঁকোর ঠাকুর পরিবারের অনেকের সঙ্গে লালনের পরিচয় ছিল বলে বিভিন্ন সূত্রে পাওয়া যায়। বিরাহিমপুর পরগনায় ঠাকুর পরিবারের জমিদারিতে ছিল তার বসবাস এবং ঠাকুর-জমিদারদের প্রজা ছিলেন তিনি। উনিশ শতকের শিক্ষিত সমাজে তার প্রচার ও গ্রহণযোগ্যতার পেছনে ঠাকুর পরিবার বড় ভূমিকা রাখেন।

কিন্তু এই ঠাকুরদের সঙ্গে লালনের একবার সংঘর্ষ ঘটে। তৎকালীন ব্রিটিশ ভারতের কুষ্টিয়ার কুমারখালির কাঙাল হরিনাথ মজুমদার *গ্রামবার্তা প্রকাশিকা* নামে একটি পত্রিকা প্রকাশ করতেন। এরই একটি সংখ্যায় ঠাকুর-জমিদারদের প্রজাপীড়নের সংবাদ ও তথ্য প্রকাশের সূত্র ধরে উচ্চপদস্থ ইংরেজ কর্মকর্তারা বিষয়টির তদন্তে প্রত্যক্ষ অনুসন্ধানে আসেন। এতে করে কাঙাল হরিনাথ মজুমদারের উপর বেজায় ক্ষুব্ধ হয়ে ওঠেন ঠাকুর-জমিদারেরা। তাঁকে শায়েস্তা করার উদ্দেশ্যে লাঠিয়াল পাঠালে শিষ্যদের নিয়ে লালন সশস্ত্রভাবে জমিদারের লাঠিয়ালদের মোকাবিলা করেন এবং লাঠিয়াল বাহিনী পালিয়ে যায়। এর পর থেকে কাঙাল হরিনাথকে বিভিন্নভাবে রক্ষা করেছেন লালন।

লালনের জীবদ্দশায় তার একমাত্র স্কেচটি তৈরী করেন রবীন্দ্রনাথ ঠাকুরের ভ্রাতা জ্যোতিরিন্দ্রনাথ ঠাকুর। লালনের মৃত্যুর বছরখানেক আগে ৫ মে ১৮৮৯ সালে পদ্মায় তার বোটে বসিয়ে তিনি এই পেন্সিল স্কেচটি করেন- যা ভারতীয় জাদুঘরে সংরক্ষিত আছে। যদিও অনেকের দাবী এই স্কেচটিতে লালনের আসল চেহারা ফুটে ওঠেনি।

### মৃত্যু

লালন শাহের মাজারের সম্মুখে শিষ্যদের কবর
লালন ১৮৯০ সালের ১৭ই অক্টোবর লালন ১১৬ বছর বয়সে কুষ্টিয়ার কুমারখালির ছেউড়িয়াতে নিজ আখড়ায় মৃত্যুবরণ করেন। মৃত্যুর প্রায় একমাস পূর্ব থেকে তিনি পেটের সমস্যা ও হাত পায়ের গ্রন্থির সমস্যায় ভুগছিলেন। অসুস্থ অবস্থায় দুধ ছাড়া অন্য কিছু খেতেন না। এসময় তিনি মাছ খেতে চাইতেন। মৃত্যুর দিন ভোর ৫টা পর্যন্ত তিনি গান-বাজনা করেন এবং এক সময় তার শিষ্যদের বলেন, "আমি চলিলাম", এবং এর কিছু সময় পরই তার মৃত্যু হয়। তার নির্দেশ বা ইচ্ছা না থাকায় তার মৃত্যুর পর হিন্দু বা মুসলমান কোনো ধরনের ধর্মীয় রীতি নীতিই পালন করা হয় নি। তারই উপদেশ অনুসারে ছেউড়িয়ায় তার আখড়ার মধ্যে একটি ঘরের ভিতর তার সমাধি গড়ে তোলা হয়।

* আজও সারা বাংলাদেশ ও পশ্চিমবঙ্গ থেকে বাউলেরা অক্টোবর মাসে ছেউড়িয়ায় মিলিত হয়ে লালনের প্রতি তাদের শ্রদ্ধা নিবেদন করে। তার মৃত্যুর ১২ দিন পর তৎকালীন পাক্ষিক পত্রিকা মীর মশাররফ হোসেন সম্পাদিত *হিতকরী*-তে প্রকাশিত একটি রচনায় সর্বপ্রথম তাঁকে ‘মহাত্মা’ হিসেবে আখ্যায়িত করা হয়। রচনার লেখকের নাম রাইচরণ।

দর্শন
-----

> 
> আট কুঠুরী নয় দরজা আঁটা  
> মধ্যে মধ্যে ঝরকা কাঁটা।  
> তার উপরে সদর কোঠা  
> আয়না মহল তায়।।
> 
> 
> 

—লালন, দেহতত্ত্ব

লালনের গানে মানুষ ও তার সমাজই ছিল মুখ্য। লালন বিশ্বাস করতেন সকল মানুষের মাঝে বাস করে এক *মনের মানুষ*। আর সেই মনের মানুষের সন্ধান পাওয়া যায় আত্মসাধনার মাধ্যমে। দেহের ভেতরেই মনের মানুষ বা যাকে তিনি অচিন পাখি বলেছেন, তার বাস। সেই অচিন পাখির সন্ধান মেলে পার্থিব দেহ সাধনার ভেতর দিয়ে দেহোত্তর জগতে পৌঁছানোর মাধ্যমে। আর এটাই বাউলতত্ত্বে 'নির্বাণ' বা 'মোক্ষ' বা 'মহামুক্তি' লাভ। তিনি সবকিছুর ঊর্ধ্বে মানবতাবাদকে সর্বোচ্চ স্থান দিয়েছেন। তার বহু গানে এই *মনের মানুষের* প্রসঙ্গ উল্লিখিত হয়েছে। তিনি বিশ্বাস করতেন *মনের মানুষ* এর কোন ধর্ম, জাত, বর্ণ, লিঙ্গ, কূল নেই। মানুষের দৃশ্যমান শরীর এবং অদৃশ্য মনের মানুষ পরস্পর বিচ্ছিন্ন, কিন্তু শরীরেই মনের বাস। সকল মানুষের মনে ঈশ্বর বাস করেন। লালনের এই দর্শনকে কোন ধর্মীয় আদর্শের অন্তর্গত করা যায় না।
লালন, মানব আত্মাকে বিবেচনা করেছেন রহস্যময়, অজানা এবং অস্পৃশ্য এক সত্তা রূপে। *খাঁচার ভিতর অচিন পাখি* গানে তিনি মনের অভ্যন্তরের সত্তাকে তুলনা করেছেন এমন এক পাখির সাথে, যা সহজেই খাঁচারূপী দেহের মাঝে আসা যাওয়া করে কিন্তু তবুও একে বন্দি করে রাখা যায় না।

লালনের সময়কালে যাবতীয় নিপীড়ন, মানুষের প্রতিবাদহীনতা, ধর্মীয় গোঁড়ামি-কুসংস্কার, লোভ, আত্মকেন্দ্রিকতা সেদিনের সমাজ ও সমাজ বিকাশের সামনে বাঁধা হয়ে দাঁড়িয়েছিল। সমাজের নানান কুসংস্কারকে তিনি তার গানের মাধ্যমে করেছেন প্রশ্নবিদ্ধ। আর সে কারণেই লালনের সেই সংগ্রামে বহু শিষ্ট ভূস্বামী, ঐতিহাসিক, সম্পাদক, বুদ্ধিজীবী, লেখক এমনকি গ্রামের নিরক্ষর সাধারণ মানুষও আকৃষ্ট হয়েছিলেন ।

আধ্যাত্মিক ভাবধারায় তিনি প্রায় দুই হাজার গান রচনা করেছিলেন। তার সহজ-সরল শব্দময় এই গানে মানবজীবনের রহস্য, মানবতা ও অসাম্প্রদায়িক দৃষ্টিভঙ্গি প্রকাশ পেয়েছে। লালনের বেশ কিছু রচনা থেকে ইঙ্গিত পাওয়া যায় যে তিনি ধর্ম-গোত্র-বর্ণ-সম্প্রদায় সম্পর্কে অতীব সংবেদনশীল ছিলেন। ব্রিটিশ আমলে যখন হিন্দু ও মুসলিম মধ্যে জাতিগত বিভেদ-সংঘাত বাড়ছিল তখন লালন ছিলেন এর বিরূদ্ধে প্রতিবাদী কণ্ঠস্বর। তিনি মানুষে-মানুষে কোনও ভেদাভেদে বিশ্বাস করতেন না। মানবতাবাদী লালন দর্শনের মূল কথা হচ্ছে মানুষ। আর এই দর্শন প্রচারের জন্য তিনি শিল্পকে বেছে নিয়েছিলেন। লালনকে অনেকে পরিচয় করিয়ে দেবার চেষ্টা করেছেন সাম্প্রদায়িক পরিচয় দিয়ে। কেউ তাকে হিন্দু, কেউ মুসলমান হিসেবে পরিচয় করাবার চেষ্টা করেছেন। লালনের প্রতিটি গানে তিনি নিজেকে ফকির (আরবি "সাধু") হিসেবে উপস্থাপন করেছেন।

লালন সম্পর্কে রবীন্দ্রনাথ ঠাকুর বলেছেন: 

|  |  |  |
| --- | --- | --- |
| "| লালন ফকির নামে একজন বাউল সাধক হিন্দু, মুসলমান, বৌদ্ধ, জৈন ধর্মের সমন্বয় করে কী যেন একটা বলতে চেয়েছেন - আমাদের সবারই সেদিকে মনোযোগ দেওয়া উচিত। | "|

যদিও তিনি একবার লালন 'ফকির' বলেছেন, এরপরই তাকে আবার 'বাউল' বলেছেন, যেখানে বাউল এবং ফকিরের অর্থ পারস্পরিক সংঘর্ষপ্রবণ।

### বাউল দর্শন

বাউল একটি বিশেষ লোকাচার ও ধর্মমত। লালনকে বাউল মত এবং গানের একজন অগ্রদূত হিসেবে বিবেচনা করা হয়। লালনের গানের জন্য উনিশ শতকে বাউল গান জনপ্রিয়তা অর্জন করে। বাউল গান মানুষের জীবন দর্শন সম্পৃক্ত বিশেষ সুর সমৃদ্ধ। বাউলরা সাদামাটা জীবনযাপন করেন এবং একতারা বাজিয়ে গান গেয়ে গ্রামে গ্রামে ঘুরে বেড়ানোই তাদের অভ্যাস। বাংলা লোকসাহিত্যের একটি বিশেষ অংশ। ২০০৫ সালে ইউনেস্কো বাউল গানকে **বিশ্বের মৌখিক এবং দৃশ্যমান ঐতিহ্যসমূহের** মাঝে অন্যতম শ্রেষ্ঠ সম্পদ হিসেবে ঘোষণা করে।

বাউলেরা উদার ও অসাম্প্রদায়িক ধর্মসাধক। তারা মানবতার বাণী প্রচার করেন। বাউল মতবাদের মাঝে বৈষ্ণবধর্ম এবং সূফীবাদের প্রভাব লক্ষ করা যায়। বাউলরা সবচেয়ে গুরুত্ব দেন আত্মাকে। তাদের মতে আত্মাকে জানলেই পরমাত্মা বা সৃষ্টিকর্তাকে জানা যায়। আত্মা দেহে বাস করে তাই তারা দেহকে পবিত্র জ্ঞান করেন। সাধারণত অশিক্ষিত হলেও বাউলরা জীবনদর্শন সম্পর্কে অনেক গভীর কথা বলেছেন। বাউলরা তাদের দর্শন ও মতামত বাউল গানের মধ্য দিয়ে প্রকাশ করে থাকেন।

বিশ্ব সাহিত্যে প্রভাব
---------------------

লালনের শিষ্য ভোলাই শাহের হাতে লেখা লালনের নাম। ঊনবিংশ শতকের শুরুর দিকে অপ্রচলিত বাংলা অক্ষরে লেখা।
লালনের গান ও দর্শনের দ্বারা অনেক বিশ্বখ্যাত কবি, সাহিত্যিক, দার্শনিক প্রভাবিত হয়েছেন। বিশ্বকবি রবীন্দ্রনাথ লালনের মৃত্যুর ২ বছর পর তার আখড়া বাড়িতে যান এবং লালনের দর্শনে প্রভাবিত হয়ে ১৫০টি গান রচনা করেন। তার বিভিন্ন বক্তৃতা ও রচনায় তিনি লালনের প্রসঙ্গ তুলে ধরেছেন। লালনের মানবতাবাদী দর্শনে প্রভাবিত হয়েছেন সাম্যবাদী কবি কাজী নজরুল ইসলাম। মার্কিন কবি এলেন গিন্সবার্গ লালনের দর্শনে প্রভাবিত হন এবং তার রচনাবলিতেও লালনের রচনাশৈলীর অনুকরণ দেখা যায়। তিনি *আফটার লালন* নামে একটি কবিতাও রচনা করেন।

লালনের সংগীত ও ধর্ম-দর্শন নিয়ে দেশ-বিদেশে নানা গবেষণা হয়েছে ও হচ্ছে। ১৯৬৩ ছেউড়িয়ায় আখড়া বাড়ি ঘিরে লালন লোকসাহিত্য কেন্দ্র প্রতিষ্ঠিত হয়। এরপর লালন লোকসাহিত্য কেন্দ্রের বিলুপ্তি ঘটিয়ে ১৯৭৮ সালে শিল্পকলা একাডেমীর অধীনে প্রতিষ্ঠিত হয় লালন একাডেমী।

তার মৃত্যুদিবসে ছেউড়িয়ার আখড়ায় স্মরণ উৎসব হয়। দেশ-বিদেশের প্রত্যন্ত অঞ্চল থেকে অসংখ্য মানুষ লালন স্মরণোৎসব ও দোল পূর্ণিমায় এই আধ্যাত্মিক সাধকের দর্শন অনুস্মরণ করতে প্রতি বছর এখানে এসে থাকেন। ২০১০ সাল থেকে এখানে পাঁচ দিনব্যাপী উৎসব হচ্ছে। এই অনুষ্ঠানটি "লালন উৎসব" হিসেবে পরিচিত। ২০১২ সালে এখানে ১২২তম লালন উৎসব অনুষ্ঠিত হয়।

জনপ্রিয় মাধ্যমে লালন
---------------------

### নাটক

লালন সাঁইজির জীবনীর নির্ভরযোগ্য তথ্য ও লালন-দর্শনের মূল কথা নিয়ে সাইমন জাকারিয়া রচনা করেছেন "উত্তরলালনচরিত" শীর্ষক নাটক। নাটকটি ঢাকার সদর প্রকাশনী হতে প্রকাশিত হয়েছে। উত্তরলালনচরিত নাটকটি নাট্যকার ও বাউলসাধকদের সমন্বয়ে ঢাকা বিশ্ববিদ্যালয়ের নাটমণ্ডলে উপস্থাপিত হয়েছে।

লালনের আখড়ায় লালন গানের চর্চারত কয়েকজন ভক্ত
### উপন্যাস

রণজিৎ কুমার লালন সম্পর্কে *সেনবাউল রাজা*রাম, নামে একটি উপন্যাস রচনা করেন। পরেশ ভট্টাচার্য রচনা করেন *বাউল রাজার প্রেম* নামে একটি উপন্যাস। ভারতের বিখ্যাত বাংলা কথা সাহিত্যিক সুনীল গঙ্গোপাধ্যায় লালনের জীবনী নিয়ে রচনা করেন *মনের মানুষ* উপন্যাস। এই উপন্যাসে কোন নির্ভরযোগ্য সূত্র ব্যতিরেকেই লালনকে হিন্দু কায়স্থ হিসাবে চিহ্নিত করা হয়েছ, নাম দেয়া হয়েছে লালন চন্দ্র কর। রবীন্দ্রনাথ ঠাকুরের বিখ্যাত উপন্যাস ‘গোরা’ শুরু হয়েছে লালনের গান *‘‘খাঁচার ভিতর অচিন পাখি কেমনে আসে যায়’’* দিয়ে।

### ছোট গল্প

১৯৩৬ খ্রিস্টাব্দে সুনির্মল বসু *লালন ফকিরের ভিটে* নামে একটি ছোট গল্প রচনা করেন। শওকত ওসমান ১৯৬৪ খ্রিস্টাব্দে রচনা করেন *দুই মুসাফির* নামের একটি ছোটগল্প।

### চলচ্চিত্র

লালনকে নিয়ে কয়েকটি চলচ্চিত্র ও তথ্যচিত্র নির্মিত হয়েছে। ১৯৭২ খ্রিস্টাব্দে সৈয়দ হাসান ইমাম পরিচালনা করেন *লালন ফকির* চলচ্চিত্রটি। শক্তি চট্টোপাধ্যায় ১৯৮৬ খ্রিস্টাব্দে একই নামে একটি চলচ্চিত্র নির্মাণ করেন। ম. হামিদ ১৯৮৮ খ্রিস্টাব্দে পরিচালনা করেন তথ্যচিত্র *দ্যাখে কয়জনা* যা বাংলাদেশে টেলিভিশনে প্রদর্শিত হয়। তানভীর মোকাম্মেল ১৯৯৬ সালে পরিচালনা করেন তথ্যচিত্র *অচিন পাখি*। ২০০৪ সালে তানভির মোকাম্মেলের পরিচালনায় *লালন* নামে একটি চলচ্চিত্র নির্মাণ করা হয় । এ চলচ্চিত্রটিতে লালনের ভূমিকায় অভিনয় করেন রাইসুল ইসলাম আসাদ এবং এটি জাতীয় চলচ্চিত্র পুরস্কার অর্জন করে। এছাড়া ২০১০ এ সুনীল গঙ্গোপাধ্যায়ের উপন্যাস অবলম্বনে গৌতম ঘোষ *মনের মানুষ* নামে একটি চলচ্চিত্র নির্মাণ করে যা ২০১০ খ্রিস্টাব্দে ৪১তম ভারতীয় চলচ্চিত্র উৎসবে সেরা চলচ্চিত্রের পুরস্কার লাভ করে। উল্লেখ্য যে এই চলচ্চিত্রে লালনকে কোন উল্লেখযোগ্য সূত্র ছাড়াই হিন্দু হিসাবে উপস্থাপন করা হয়েছে। এই চলচ্চিত্রটি অনেক সমালোচনার মুখোমুখি হয়। ২০১১ সালে মুক্তি পায় হাসিবুর রেজা কল্লোল পরিচালিত ‘অন্ধ নিরাঙ্গম’ নামের চলচ্চিত্র। এ চলচ্চিত্রটিতে লালনের দর্শন ও বাউলদের জীবনযাপন তুলে ধরা হয়েছে। এটিতে অভিনয় করেছেন জয়ন্ত চট্টোপাধ্যায়, রোকেয়া প্রাচী, আনুশেহ্ অনাদিল প্রমুখ।

### কবিতা

মার্কিন কবি এলেন গিন্সবার্গ লালনের দর্শনে প্রভাবিত হন এবং তার রচনাবলিতেও লালনের রচনাশৈলীর অনুকরণ দেখা যায়। তিনি *After Lalon* নামে একটি কবিতাও রচনা করেন। রবীন্দ্রনাথ ঠাকুর বলেন তিনি লালনের *আছে যার মনের মানুষ সে মনে* এই গানে উল্লিখিত *মনের মানুষ* কে তা আবিষ্কার করতে পেরেছেন। এ প্রসঙ্গে তিনি একটি কবিতাও রচনা করেন। যার কথা ছিল *আমার প্রাণের মানুষ আছে প্রাণে, তাই হেরি তায় সকলখানে...*

লালনের গান
----------


বাংলা ভাষার উইকিসংকলনে এই নিবন্ধ বা অনুচ্ছেদ সম্পর্কিত মৌলিক রচনা রয়েছে: ***লালন***

লালনের গান লালনগীতি বা লালন সংগীত হিসেবে পরিচিত। লালন তার সমকালীন সমাজের নানান কুসংস্কার, সাম্প্রদায়িকতা, সামাজিক বিভেদ ইত্যাদির বিরুদ্ধে তার রচিত গানে তিনি একই সাথে প্রশ্ন ও উত্তর করার একটি বিশেষ শৈলী অনুসরণ করেছেন। এছাড়া তার অনেক গানে তিনি রূপকের আড়ালেও তার নানান দর্শন উপস্থাপন করেছেন।

### গানের জনপ্রিয়তা

সমগ্র বিশ্বে,বিশেষ করে বাংলাদেশসহ সমগ্র ভারতীয় উপমহাদেশে লালনের গান বেশ জনপ্রিয়। শ্রোতার পছন্দ অনুসারে বিবিসি বাংলার করা সর্বকালের সেরা ২০টি বাংলা গানের তালিকায় লালনের
"খাঁচার ভিতর অচিন পাখি কেমনে আসে যায়"
গানটির অবস্থান ১৪তম।
আত্মতত্ত্ব,দেহতত্ত্ব,গুরু বা মুর্শিদতত্ত্ব, প্রেম-ভক্তিতত্ত্ব,সাধনতত্ব,মানুষ-পরমতত্ত্ব, আল্লাহ্-নবীতত্ত্ব, কৃষ্ণ-গৌরতত্ত্ব এবং আরও বিভিন্ন বিষয়ে লালনের গান রয়েছে।
লালনের কয়েকটি উল্লেখযোগ্য গানঃ


|  |  |
| --- | --- |
| 
* আমি অপার হয়ে বসে আছি
* সব লোকে কয় লালন কি জাত সংসারে
* কে বোঝে সাঁইয়ের লীলাখেলা
* জাত গেলো জাত গেলো বলে
* খাঁচার ভিতর অচিন পাখি কেমনে আসে যায়
* আপন ঘরের খবর লে না
* আমারে কি রাখবেন গুরু চরণদাসী
* মন তুই করলি একি ইতরপনা
* এই মানুষে সেই মানুষ আছে
* যেখানে সাঁইর বারামখানা
* বাড়ির কাছে আরশিনগর

 | 
* আমার আপন খবর আপনার হয় না
* দেখ না মন,ঝকমারি এই দুনিয়াদারী
* ধর চোর হাওয়ার ঘরে ফান্দ পেতে
* সব সৃষ্টি করলো যে জন
* সময় গেলে সাধন হবে না
* আছে আদি মক্কা এই মানব দেহে
* তিন পাগলে হলো মেলা নদে এসে
* এসব দেখি কানার হাট বাজার
* মিলন হবে কত দিনে
* কে বানাইলো এমন রঙমহল খানা

 |

  
ফরিদা পারভিন উপমহাদেশের সেরা লালন সঙ্গীত শিল্পীদের একজন। আনুশেহ আনাদিল, অরূপ রাহী, ক্লোজআপ ওয়ান তারকা
মশিউর রহমান রিংকু জনপ্রিয় লালন সঙ্গীত শিল্পী। লালনের মাজারে অসংখ্য বাউল শিল্পী একতারা বাজিয়ে লালন গানের চর্চা করে থাকেন। একতারার সাথে বাউল গান আলাদা মাত্রা যোগ করে।

### গানের সংগ্রহ

লালনের গান "লালনগীতি" বা কখনও "লালন সংগীত" হিসেবে প্রসিদ্ধ। লালন মুখে মুখে গান রচনা করতেন এবং সুর করে পরিবেশন করতেন। এ ভাবেই তার বিশাল গান রচনার ভাণ্ডার গড়ে ওঠে। তিনি সহস্রাধিক গান রচনা করেছেন বলে ধারণা করা হয়। তবে তিনি নিজে তা লিপিবদ্ধ করেন নি। তার শিষ্যরা গান মনে রাখতো আর পরবর্তীকালে লিপিকার তা লিপিবদ্ধ করতেন। আর এতে করে তার অনেক গানই লিপিবদ্ধ করা হয় নি বলে ধারণা করা হয়।

বাউলদের জন্য তিনি যেসব গান রচনা করেন, তা কালে-কালে এত জনপ্রিয়তা লাভ করে যে মানুষ এর মুখে মুখে তা পুরো বাংলায় ছড়িয়ে পড়ে। কবি রবীন্দ্রনাথ ঠাকুর লালনের গানে প্রভাবিত হয়ে, প্রবাসী পত্রিকার ‘হারামণি’ বিভাগে লালনের কুড়িটি গান প্রকাশ করেন। মুহম্মদ মনসুরউদ্দিন একাই তিন শতাধিক লালন গীতি সংগ্রহ করেছেন যা তার হারামণি গ্রন্থে সংকলিত হয়েছে। এ ছাড়াও তার অন্য দুটি গ্রন্থের শিরোনাম যথাক্রমে ‘লালন ফকিরের গান’ এবং ‘লালন গীতিকা’ যাতে বহু লালন গীতি সংকলিত হয়েছে। জ্যোতিরিন্দ্রিনাথ ঠাকুর সম্পাদিত ‘বীণা’, ‘বাদিনী’ পত্রিকায় ৭ম সংখ্যা ২ ভাগ (মাঘ) ১৩০৫-এ ‘পারমার্থিক গান’ শিরোনামে লালনের ‘ক্ষম অপরাধ ও দীননাথ’ গানটি স্বরলিপিসহ প্রকাশিত হয়। এ পত্রিকায় ৮ম সংখ্যা ২ ভাগ (ফাগুন) ১৩০৫-এ প্রকাশিত আরেকটি লালনগীতি ‘কথা কয় কাছে দেখা যায় না’ দুটি গানেরই স্বরলিপি করেন ইন্দিরা দেবী। প্রেমদাস বৈরাগী গীত এ লালন গীতি সংগ্রহ করেছিলেন মুহম্মদ মনসুরউদ্দীন এবং তা মাসিক প্রবাসী পত্রিকার হারামণি অংশে প্রকাশিত হয়েছিল।

লালনের গানের কথা, সুর ও দর্শনকে বিভিন্ন গবেষক বিভিন্নভাবে উল্লেখ করেছেন। ইসলামী বিশ্ববিদ্যালয়ের অধ্যাপক, লালন গবেষক আবুল আহসান চৌধুরী বলেন, অনেক গান যাতে *লালন বলে* কথাটির উল্লেখ আছে তার সবই প্রকৃতপক্ষে লালনের নয়। মন্টু শাহ নামের একজন বাউল, তিন খণ্ডের একটি বই প্রকাশ করেছেন যাতে তিনি মনিরুদ্দিন শাহ নামক লালনের সরাসরি শিষ্যের সংগৃহীত লালন সংগীতগুলো প্রকাশ করেছেন।

বিতর্ক ও সমালোচনা
-----------------

সাম্প্রদায়িক ধর্মবাদীরা লালনের অসাম্প্রদায়িক দৃষ্টিভঙ্গির কারণে তার সর্বাধিক সমালোচনা করে থাকে। লালন তার জীবদ্দশায় নিজের ধর্ম পরিচয় কারও কাছে প্রকাশ করেন নি। তার ধর্মবিশ্বাস আজও একটি বিতর্কিত বিষয়। লালনের অসাম্প্রদায়িকতা, লিঙ্গ বৈষম্যের বিরোধিতা ইত্যাদির কারণে তাকে তার জীবদ্দশায় ধর্মান্ধ এবং মৌলবাদী হিন্দু-মুসলিম সম্প্রদায়ের ঘৃণা, বঞ্চনার এবং আক্রমণের শিকার হতে হয়। এছাড়া তার ধর্মনিরপেক্ষ মানবতাবাদী দর্শন এবং ঈশ্বর, ধর্ম ইত্যাদি বিষয়ে তার উত্থাপিত নানান প্রশ্নের কারণে অনেক ধর্মবাদী তাকে নাস্তিক হিসেবে আখ্যা দিয়ে থাকেন। এছাড়াও তার জীবদ্দশায় তৎকালীন সমাজের দাবি ছিল তিনি তার আখড়ায় সাধক সঙ্গিনী বা সেবাদাসী রূপে একটি প্রথা চালু করেছিলেন। যার ফলে হিন্দু মুসলমান নারী-পুরুষের বিবাহ বা বিবাহবহির্ভূত যৌনাচার সংঘটিত হতো। এছাড়াও আখড়ায় মাদকসেবনের জন্যও তিনি ও তার শিষ্যগণ সমালোচিত হয়েছিলেন।

চিত্রশালা
---------

* লালনের আখড়ায় তার মাজার এবং এর সামনে তার পালক পিতা মওলানা মলম শাহ্ এর কবর সহ অন্যান্য ভক্তদের কবরলালনের আখড়ায় তার মাজার এবং এর সামনে তার পালক পিতা মওলানা মলম শাহ্ এর কবর সহ অন্যান্য ভক্তদের কবর
* লালনের মাজারের পাশের চিত্রলালনের মাজারের পাশের চিত্র
* লালনের ওরছে আগত একজন দর্শনার্থী একতারা কিনছেনলালনের ওরছে আগত একজন দর্শনার্থী একতারা কিনছেন
* লালনের মাজারের গম্বুজের নিকট-চিত্রলালনের মাজারের গম্বুজের নিকট-চিত্র
* লালন আখড়ার প্রধান ফটকের কারুকার্যময় উপরের অংশের চিত্রলালন আখড়ার প্রধান ফটকের কারুকার্যময় উপরের অংশের চিত্র
* লালন আখড়ালালন আখড়া

আরও দেখুন
---------

* আরশি নগর
* মনের মানুষ

টীকা
----

1. ↑  স্মরণীয় লালনের গান: 
> সব লোকে কয়  
> 
> লালন কি জাত সংসারে।
> 
>
2. ↑  যেমন—লালনের গানে পাওয়া যায় "সুন্নত দিলে হয় মুসলমান নারীর তবে কি হয় বিধান?"

তথ্যসূত্র
---------

1. ↑  বসন্তকুমার পাল। মহাত্মা লালন ফকির। শান্তিপুর: (১৯৫৬), ঢাকা (১৯৫৬) পাঠক সমাবেশ।
2. ↑  বসন্তকুমার পাল, শ্রী; চৌধুরী, আবুল আহসান (সম্পাদক) (২০১২)। *মহাত্মা লালন পত্রিকা*। কলকাতা: গাংচিল। আইএসবিএন 9789381346280। সংগ্রহের তারিখ ৩০ জুন ২০১৫।
3. ↑  উপেন্দ্রনাথ ভট্টাচার্য, "বাংলার বাউল ও বাউল গান", ৩য় খণ্ড, ঢাকা, পৃষ্ঠা ৮
4. 1 2 3 4 5  গুপ্ত, ওম (১ এপ্রিল ২০০৬)। "Encyclopaedia of India, Pakistan and Bangladesh"। জ্ঞান পাবলিশিং হাউজ – গুগল বই-এর মাধ্যমে।
5. 1 2  গুপ্ত, ওম (১ এপ্রিল ২০০৬)। "Encyclopaedia of India, Pakistan and Bangladesh"। জ্ঞান পাবলিশিং হাউজ – গুগল বই-এর মাধ্যমে।
6. 1 2 3  আনোয়ারুল করীম (২০১২)। "লালন শাহ"। ইসলাম, সিরাজুল; মিয়া, সাজাহান; খানম, মাহফুজা; আহমেদ, সাব্বীর। *বাংলাপিডিয়া: বাংলাদেশের জাতীয় বিশ্বকোষ* (২য় সংস্করণ)। ঢাকা, বাংলাদেশ: বাংলাপিডিয়া ট্রাস্ট, বাংলাদেশ এশিয়াটিক সোসাইটি। আইএসবিএন 9843205901। ওএল 30677644M। ওসিএলসি 883871743।
7. ↑  চৌধুরী, আবুল আহসান (১৯৯২)। *লাল শাহ, ১৭৭৪-১৮৯০*। ঢাকা: বাংলা একাডেমি। আইএসবিএন 9840725971। সংগ্রহের তারিখ ৩০ জুন ২০১৫।
8. ↑  Urban, Hugh B. (২০০১)। *Songs of ecstasy tantric and devotional songs from colonial Bengal* (ইংরেজি ভাষায়)। নিউ ইয়র্ক: অক্সফোর্ড ইউনিভার্সিটি প্রেস। পৃষ্ঠা ১৮। আইএসবিএন 978-0-19-513901-3। সংগ্রহের তারিখ ৩০ জুন ২০১৫।
9. ↑  ঠাকুর, রবীন্দ্রনাথ; কে. স্টুয়ার্ট, টনি (অনুবাদক); টুইশেল, চেইছ (অনুবাদক) (২০০৯)। *The lover of God* (ইংরেজি ভাষায়)। পোর্ট টাউনসেন্ড, ওয়াশিংটন: কনসোর্টিয়াম বুক সেলস এন্ড ডিস্ট.। পৃষ্ঠা ৯৪। আইএসবিএন 1556591969।
10. ↑  হোসেন, আবু ইসহাক (২০০৯)। *Lalon Shah, the great poet* (ইংরেজি ভাষায়)। ঢাকা: পলল প্রকাশনী। পৃষ্ঠা ১৪৮। আইএসবিএন 9846030673। সংগ্রহের তারিখ ৩০ জুন ২০১৫।
11. ↑  গিনসবার্গ, অ্যালেন; ফলি, জ্যাক (Winter–Spring ১৯৯৮)। "Same Multiple Identity: An Interview with Allen Ginsberg"। *Discourse* (ইংরেজি ভাষায়)। ওয়েন স্টেট ইউনিভার্সিটি প্রেস। **২০** (১/২, The Silent Beat): ১৫৮–১৮১। আইএসএসএন 1522-5321। জেস্টোর 41389881।
12. ↑  "লালন শাহ-ই প্রথম মহাত্মা উপাধি পান উপমহাদেশে"। ২৩ আগস্ট ২০০৯ তারিখে মূল থেকে আর্কাইভ করা। সংগ্রহের তারিখ ১৮ আগস্ট ২০০৯।
13. ↑  লোপেজ, ডোনাল্ড। *Religions in India১৮৭–২০৮* (ইংরেজি ভাষায়)। ২১ নভেম্বর ২০১১ তারিখে মূল থেকে আর্কাইভ করা। সংগ্রহের তারিখ ১৩ নভেম্বর ২০১৬।
14. 1 2 3 4 5 6  *হিতকরী*, সম্পাদক : মীর মশাররফ হোসেন [পাক্ষিক,কুষ্টিয়া], ১৫ কার্তিক ১২৯৭/৩১ অক্টোবর ১৮৯০ Scanned Copy
15. ↑  "বাংলাদেশ জাতীয় তথ্য বাতায়ন হতে : ফকির লালন শাহের ভিটা"। *jhenaidah.gov.bd*। [*স্থায়ীভাবে অকার্যকর সংযোগ*]
16. 1 2  "মহান সাধক ফকির লালন শাহকে নিয়ে যত কথা"। ৯ নভেম্বর ২০১৩ তারিখে মূল থেকে আর্কাইভ করা। সংগ্রহের তারিখ ২৪ আগস্ট ২০১৩।
17. ↑  "লালন শাহের জীবন কথা" (পিডিএফ)।
18. ↑  Seabrook, Jeremy (১২ সেপ্টেম্বর ২০১৮)। "Freedom Unfinished: Fundamentalism and Popular Resistance in Bangladesh Today"। Zed Books – Google Books-এর মাধ্যমে।
19. 1 2 3 4  "স্মরণ : লালন শাহ - নয়াদিগন্ত"। [*স্থায়ীভাবে অকার্যকর সংযোগ*]
20. ↑  "মহাত্মা লালন ফকির, কাঙাল হরিনাথ ও তার পত্রিকা "গ্রামবার্তা প্রকাশিকা""। ১৯ সেপ্টেম্বর ২০১৪।
21. ↑  *প্রবাসী* পত্রিকায় প্রকাশিত বসন্তকুমার পাল-এর নিবন্ধ।
22. ↑  "华人娱乐 -【官网】"। *pabitraspeaks.com*। ২১ জুন ২০১৩ তারিখে মূল থেকে আর্কাইভ করা। সংগ্রহের তারিখ ২১ জুলাই ২০১৩।
23. ↑  *Bangladesh*, Mikey Leung & Belinda Meggitt
24. ↑  সুনীল গঙ্গোপাধ্যায় (২০০৮)। *মনের মানুষ*, আনন্দ পাবলিশার্স, কোলকাতা। পৃ. ১৯৭।
25. 1 2 3 4  "*Lalon, Lalon Geete and Society: A Humanitarian Socio-Philosophical Discourse*" (পিডিএফ)। আইএসএসএন 0976-8165।
26. ↑  *এমন সমাজ কবে গো সৃজন হবে*  ওয়েব্যাক মেশিনে আর্কাইভকৃত ১১ মে ২০২০ তারিখে, **লালন**
27. 1 2  "Controversies shroud Lalon and his songs"। ১৬ অক্টোবর ২০০৮। ৫ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ২৩ আগস্ট ২০১৩।
28. ↑  "ফকির লালন শাহের হাত ধরেই বাউলের বিশ্বায়ন"। *www.anandabazar.com*। সংগ্রহের তারিখ ২০২১-০৩-১৫।
29. ↑  "লালন: সহজ মানুষের সাধক - প্রথম আলো"। [*স্থায়ীভাবে অকার্যকর সংযোগ*]
30. ↑  "লালন ও ঠাকুর পরিবার"।
31. ↑  Man OF Heart Project Man of the Heart Project  ওয়েব্যাক মেশিনে আর্কাইভকৃত ৭ জানুয়ারি ২০১২ তারিখে
32. ↑  Rahman, Mohammad Shahinoor (১২ সেপ্টেম্বর ১৯৯৯)। "Bengali Poet Fakir Lalon Shah: Oral Poetry and Tradition in the Social Context of Contemporary Bangladesh"। Indiana University – Google Books-এর মাধ্যমে।
33. ↑  Beurle, Klaus। "Lalon Shah – the Mystical Poet"। *www.klaus-beurle.de*। ৫ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ২২ জুন ২০১৩।
34. ↑  Rahman, Mohammad Shahinoor (১২ সেপ্টেম্বর ১৯৯৯)। "Bengali Poet Fakir Lalon Shah: Oral Poetry and Tradition in the Social Context of Contemporary Bangladesh"। Indiana University – Google Books-এর মাধ্যমে।
35. ↑  Narayan, Anjana; Purkayastha, Bandana (১২ সেপ্টেম্বর ২০১৮)। "Living Our Religions: Hindu and Muslim South Asian American Women Narrate Their Experiences"। Kumarian Press – Google Books-এর মাধ্যমে।
36. ↑  *বাউল ও সুফিবাদের আলোয় লালন-দর্শন*  ওয়েব্যাক মেশিনে আর্কাইভকৃত ১২ জুন ২০১১ তারিখে প্রদোষ কান্তি সরকার
37. 1 2 3 4 5  "Banglapedia: National Encyclopedia of Bangladesh"। *গুগল বই*। Asiatic Society of Bangladesh।
38. ↑  "Abdel Mannan"।
39. ↑  আসাদ সায়েম (১৪ ডিসেম্বর ২০১২)। "জাত-ধর্মের ঊর্ধ্বে মানবতাবাদী লালন"। আমার দেশ। ১ আগস্ট ২০১৬ তারিখে মূল থেকে আর্কাইভ করা। সংগ্রহের তারিখ সেপ্টেম্বর ৩০, ২০১৪।
40. ↑  Sudha, Ma Yoga। "Bauls-The Mystics Of Celebration"। Diamond Pocket Books (P) Ltd. – Google Books-এর মাধ্যমে।
41. ↑  Roy, Sumita (১২ সেপ্টেম্বর ১৯৯৬)। "Poet Saints of India"। Sterling Publishers Pvt. Ltd – Google Books-এর মাধ্যমে।
42. ↑  Knight, Lisa I. (৬ জুন ২০১১)। "Contradictory Lives: Baul Women in India and Bangladesh"। Oxford University Press, USA – Google Books-এর মাধ্যমে।
43. ↑  "Baul songs - intangible heritage - Culture Sector - UNESCO"। *www.unesco.org*।
44. ↑  Openshaw, Jeanne (২৫ জুলাই ২০০২)। "Seeking Bauls of Bengal"। Cambridge University Press – Google Books-এর মাধ্যমে।
45. ↑  Raha, Manis Kumar (১২ সেপ্টেম্বর ১৯৯৬)। "Dimensions of Human Society and Culture: Essays in Honour of Professor Prabodh Kumar Bhowmick"। Gyan Publishing House – Google Books-এর মাধ্যমে।
46. ↑  Thielemann, Selina (১২ সেপ্টেম্বর ১৯৯৮)। "Sounds of the Sacred: Religious Music in India"। APH Publishing – Google Books-এর মাধ্যমে।
47. ↑  Knight, Lisa I. (৬ জুন ২০১১)। "Contradictory Lives: Baul Women in India and Bangladesh"। Oxford University Press, USA – Google Books-এর মাধ্যমে।
48. ↑  Folklore II, 1961
49. ↑  Herbert Lecture, 1933
50. ↑  "Lalon Fakir: Bengali music personified - culturazzi.org"। ১১ জানুয়ারি ২০১৩ তারিখে মূল থেকে আর্কাইভ করা। সংগ্রহের তারিখ ১ জুন ২০১৩।
51. ↑  "Finding the Original Lalon - Ershad Kamol"। ১৯ সেপ্টেম্বর ২০১৪।
52. ↑  "বেশরা ফকির লালন সাঁইকে নিয়ে ভদ্দরলোকদের সূক্ষ্ম প্রেমের মর্ম বোঝা ভার!!"। ২ অক্টোবর ২০১১। ৩০ অক্টোবর ২০১২ তারিখে মূল থেকে আর্কাইভ করা। সংগ্রহের তারিখ ২৭ নভেম্বর ২০১২।
53. 1 2 3  "লালন সম্পর্কিত সকল সাহিত্যকর্ম ও অন্যান্য প্রকাশনার প্রামাণ্য তালিকা"। ১৮ সেপ্টেম্বর ২০১৪।
54. ↑  "Lalon (2004) [লালন (২০০৪)]"। *ইন্টারনেট মুভি ডাটাবেজ*। সংগ্রহের তারিখ ১২ অক্টো ২০১৬।
55. ↑  "arts.bdnews24.com » আর্টস বৈঠক"। *arts.bdnews24.com*। ১১ ডিসেম্বর ২০১২ তারিখে মূল থেকে আর্কাইভ করা। সংগ্রহের তারিখ ২৭ নভেম্বর ২০১২।
56. ↑  BanglaNews24.com। "bangla news and entertainment 24x7 - banglanews24.com"। *banglanews24.com*। [*স্থায়ীভাবে অকার্যকর সংযোগ*]
57. ↑  "Loading..."। *www.ajkalerkhabarbd.com*। ৪ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ২৭ নভেম্বর ২০১২।
58. ↑  "লালনকে নিয়ে যত চলচ্চিত্র"। সংগ্রহের তারিখ ১২ অক্টো ২০১৬। [*স্থায়ীভাবে অকার্যকর সংযোগ*]
59. ↑  বাংলানিউজটোয়েন্টিফোর (১৭ অক্টো ২০১৬)। "ঈদে একুশে টিভি প্রযোজিত প্রথম ছবি 'অন্ধ নিরাঙ্গম'"। *বাংলানিউজটোয়েন্টিফোর*। Dhaka,Bangladesh। সংগ্রহের তারিখ ১২ অক্টো ২০১৬। [*স্থায়ীভাবে অকার্যকর সংযোগ*]
60. ↑  Hebert Lecture in London (1933)
61. ↑  Folklore II, Calcutta, 1961
62. ↑  "Lalon, Lalon Geete and Society: A Humanitarian Socio-Philosophical Discourse]" (পিডিএফ)। আইএসএসএন 0976-8165।
63. ↑  "BBCBengali.com"। *www.bbc.co.uk*।
64. ↑  এস. এম. লুৎফর রহমান, "লালন শাহ্‌ জীবন ও গান", ৩য় সংস্করণ, জুন ২০০৬, ঢাকা, পৃষ্ঠা ২১, আইএসবিএন ৯৮৪-৫৫৫-০৪৩-৬।
65. ↑  "শেষ হল লালন সরণোৎসব। - নুরুজ্জামান মামুন- সাপলুডু"। [*স্থায়ীভাবে অকার্যকর সংযোগ*]
66. ↑  "09.07.2005 - Indian plays' return to UC Berkeley stage"। *www.berkeley.edu*।
67. ↑  "University of California - UC Newsroom - Indian plays' return to Berkeley stage"। ২০ এপ্রিল ২০১৩ তারিখে মূল থেকে আর্কাইভ করা। সংগ্রহের তারিখ ৮ জুন ২০১৩।
68. ↑  "Untitled Document"। ১৫ জুন ২০১৩ তারিখে মূল থেকে আর্কাইভ করা। সংগ্রহের তারিখ ৮ জুন ২০১৩।

বহিঃসংযোগ
---------


উইকিমিডিয়া কমন্সে **লালন** সংক্রান্ত মিডিয়া রয়েছে।

* লালনগীতি সংগ্রহ
* ফকির লালন শাহ তথ্যতীর্থ


| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন |
| --- |
| সাধারণ | 
* আইএসএনআই
	+ ১
* ভিআইএএফ
	+ ১
* ওয়ার্ল্ডক্যাট

 |
| জাতীয় গ্রন্থাগার | 
* নরওয়ে
* ফ্রান্স (উপাত্ত)
* জার্মানি
* মার্কিন যুক্তরাষ্ট্র
* জাপান

 |
| বৈজ্ঞানিক ডাটাবেজ | 
* সিআইএনআইআই (জাপান)

 |
| অন্যান্য | 
* ফ্যাসিটেড অ্যাপ্লিকেশন অফ সাবজেক্ট টার্মিনোলজি
* মিউজিকব্রেইন্‌জ শিল্পী
* সুডক (ফ্রান্স)
	+ ১

 |